CELEX: 32020R2012
Language: lt
Date: 2020-08-05 00:00:00
Title: Komisijos deleguotasis reglamentas (ES) 2020/2012 2020 m. rugpjūčio 5 d. kuriuo dėl taikymo laikotarpio iš dalies keičiamas Deleguotasis reglamentas (ES) 2018/161, kuriuo nustatoma įpareigojimo iškrauti laimikį de minimis išimtis, taikoma tam tikrai smulkiųjų pelaginių žuvų žvejybai Viduržemio jūroje

2020 12 10   
               
               
                  LT
               
               
                  Europos Sąjungos oficialusis leidinys
               
               
                  L 415/1
               
            
         KOMISIJOS DELEGUOTASIS REGLAMENTAS (ES) 2020/2012
         2020 m. rugpjūčio 5 d.
         kuriuo dėl taikymo laikotarpio iš dalies keičiamas Deleguotasis reglamentas (ES) 2018/161, kuriuo nustatoma įpareigojimo iškrauti laimikį de minimis išimtis, taikoma tam tikrai smulkiųjų pelaginių žuvų žvejybai Viduržemio jūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (1), ypač į jo 15 straipsnio 7 dalį,
         kadangi:
         
                     (1)
                  
                  
                     Reglamentu (ES) Nr. 1380/2013 siekiama palaipsniui sustabdyti laimikio, sužvejoto vykdant bet kokią ES žvejybą, išmetimą į jūrą nustatant įpareigojimą iškrauti rūšių, dėl kurių taikomi laimikio limitai, žuvų laimikį. Viduržemio jūroje šis įpareigojimas taikomas ir rūšių, kurioms taikomi Europos Parlamento ir Tarybos reglamento (ES) 2019/1241 (2) IX priede nustatyti mažiausi išteklių išsaugojimą užtikrinantys orientaciniai dydžiai, žuvų laimikiui;
                  
               
                     (2)
                  
                  
                     įpareigojimas iškrauti laimikį pagal Reglamento (ES) Nr. 1380/2013 15 straipsnio 1 dalies a punktą nuo 2015 m. sausio 1 d. taikomas smulkiųjų pelaginių žuvų žvejybai;
                  
               
                     (3)
                  
                  
                     siekiant išvengti neproporcingų nepageidaujamo laimikio tvarkymo išlaidų, Komisijos deleguotuoju reglamentu (ES) 2018/161 (3) leista išmesti į jūrą nedidelę procentinę rūšių, kurioms taikomi mažiausi išteklių išsaugojimą užtikrinantys orientaciniai dydžiai, žuvų laimikio dalį. Jame nustatyta de minimis išimtis suminiam kiekiui, taikoma smulkiųjų pelaginių žuvų žvejybai pelaginiais įvairiagyliais tralais ir (arba) gaubiamaisiais tinklais, kurią vykdant Bendrosios Viduržemio jūros žvejybos komisijos (GFCM) 1, 2, 5, 6, 7, 8, 9, 10, 11.1, 11.2 ir 12 geografiniuose parajoniuose (vakarinėje Viduržemio jūros dalyje), 17 ir 18 geografiniuose parajoniuose (Adrijos jūroje) ir 15, 16, 19, 20, 22, 23 ir 25 geografiniuose parajoniuose (pietrytinėje Viduržemio jūros dalyje) žvejojami europiniai ančiuviai, europinės sardinės, atlantinės skumbrės ir paprastosios stauridės;
                  
               
                     (4)
                  
                  
                     Deleguotasis reglamentas (ES) 2018/161 taikytinas iki 2020 m. gruodžio 31 d.;
                  
               
                     (5)
                  
                  
                     2020 m. gegužės mėn. vakarinės Viduržemio jūros dalies aukšto lygio grupės „Pescamed“ valstybės narės (Ispanija, Prancūzija ir Italija), Adrijos jūros aukšto lygio grupės „Adriatica“ valstybės narės (Kroatija, Italija ir Slovėnija) ir pietrytinės Viduržemio jūros dalies aukšto lygio grupės „Sudestmed“ valstybės narės (Graikija, Italija, Kipras ir Malta), turinčios tiesioginių smulkiųjų pelaginių žuvų žvejybos Viduržemio jūroje valdymo interesų, pateikė mokslinių įrodymų ir paprašė pratęsti Deleguotajame reglamente (ES) 2018/161 nustatytos de minimis išimties taikymo laikotarpį;
                  
               
                     (6)
                  
                  
                     2020 m. gegužės mėn. pateiktus mokslinius įrodymus peržiūrėjęs Žuvininkystės mokslo, technikos ir ekonomikos komitetas (ŽMTEK) nusprendė, kad norint pratęsti de minimis išimties taikymą reikėtų pateikti papildomų įrodymų, visų pirma susijusių su vykdant atitinkamą žvejybą į jūrą išmetamu žuvų kiekiu, apie kurį pranešta;
                  
               
                     (7)
                  
                  
                     atsakydamos į ŽMTEK ekspertų darbo grupės pastabas, 2020 m. birželio mėn. trys valstybių narių aukšto lygio grupės pateikė papildomų įrodymų. Atsižvelgdamas į pateiktus papildomus įrodymus, ŽMTEK (4) priėjo prie išvados, kad moksliniai kriterijai, kuriais pateisinamas pagal Deleguotąjį reglamentą (ES) 2018/161 suteiktos de minimis išimties taikymo pratęsimas, yra tenkinami;
                  
               
                     (8)
                  
                  
                     Deleguotajame reglamente (ES) 2018/161 nustatyta de minimis išimtis taikoma dėl kelių rūšių žuvų, kurias nedideli žvejybos laivai sužvejoja vienu metu ir labai įvairiais kiekiais ir iškrauna daugelyje skirtingų visoje pakrantėje išsidėsčiusių iškrovimo punktų, dėl to sunkiau taikyti vienam ištekliui skirtą metodą. Tų rūšių žuvims taikomi Reglamento (ES) 2019/1241 IX priede nustatyti mažiausi išteklių išsaugojimą užtikrinantys dydžiai;
                  
               
                     (9)
                  
                  
                     pateikiama informacija, susijusi su neproporcingomis nepageidaujamo laimikio tvarkymo išlaidomis ir nepageidaujamo laimikio dydžiu, pagerėjo. Tačiau ŽMTEK pažymi, kad duomenų apie į jūrą išmetamas žuvis rinkimą tebereikia gerinti. Todėl, kad būtų išvengta neproporcingų nepageidaujamo laimikio tvarkymo išlaidų ir nenutrūktų atitinkamos žvejybos veikla bei susijusi ekonominė veikla, Komisija mano, kad Deleguotajame reglamente (ES) 2018/161 nustatytos de minimis išimties taikymo laikotarpį tikslinga pratęsti;
                  
               
                     (10)
                  
                  
                     todėl Deleguotasis reglamentas (ES) 2018/161 turėtų būti atitinkamai iš dalies pakeistas;
                  
               
                     (11)
                  
                  
                     šiame reglamente nustatytos priemonės daro tiesioginį poveikį Sąjungos laivų žvejybos sezono planavimui ir susijusiai ekonominei veiklai, todėl šis reglamentas turėtų įsigalioti iš karto, kai tik bus paskelbtas. Siekiant teisinio tikrumo ir atsižvelgiant į tai, kad Deleguotasis reglamentas (ES) 2018/161 nustos galioti 2020 m. gruodžio 31 d., šis reglamentas turėtų būti taikomas nuo 2021 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2018/161 4 straipsnio antra pastraipa pakeičiama taip:
            
               „Jis taikomas iki 2023 m. gruodžio 31 d.“
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. rugpjūčio 5 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2013 12 28, p. 22.
         
            (2)  2019 m. birželio 20 d. Europos Parlamento ir Tarybos reglamentas (ES) 2019/1241 dėl žuvininkystės išteklių išsaugojimo ir jūrų ekosistemų apsaugos taikant technines priemones, kuriuo iš dalies keičiami Tarybos reglamentai (EB) Nr. 1967/2006, (EB) Nr. 1224/2009 ir Europos Parlamento ir Tarybos reglamentai (ES) Nr. 1380/2013, (ES) 2016/1139, (ES) 2018/973, (ES) 2019/472 ir (ES) 2019/1022 ir panaikinami Tarybos reglamentai (EB) Nr. 894/97, (EB) Nr. 850/98, (EB) Nr. 2549/2000, (EB) Nr. 254/2002, (EB) Nr. 812/2004 bei (EB) Nr. 2187/2005 (OL L 198, 2019 7 25, p. 105).
         
            (3)  2017 m. spalio 23 d. Komisijos deleguotasis reglamentas (ES) 2018/161, kuriuo nustatoma įpareigojimo iškrauti laimikį de minimis išimtis, taikoma tam tikrai smulkiųjų pelaginių žuvų žvejybai Viduržemio jūroje (OL L 30, 2018 2 2, p. 1).
         
            (4)  Žuvininkystės mokslo, technikos ir ekonomikos komiteto (ŽMTEK) atliktas bendrų rekomendacijų dėl įpareigojimo iškrauti laimikį ir Techninių priemonių reglamento vertinimas (STECF-20–04). Europos Sąjungos leidinių biuras, Liuksemburgas, 2020 m., https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6